***BÅLTALE SNOGEBÆK 23.06.2013***

**Indledning, visen, bål, hekse og trolde.**

Når vi nu om et øjeblik skal til at synge Midsommervisen: ”*Vi elsker vort land*” af Drachmann fra 1885, så er der jo også nogle linjer, der passer til heksen på bålet, men som jeg altid har syntes virkede lidt underligt – den der med ”*hver by har sin heks og hver sogn sine trolde”*. ”*Dem vil vi fra livet med glædesblus holde*”. Jeg kan huske at jeg som dreng tænkte, bare de nu ikke tror min mor er en heks og min far en trold!

**Traditionen**

I virkeligheden er traditionen med heksen på bålet først blevet indført i 1870’erne fra Tyskland. Det er ligesom juletræet fra 1840’erne og Adventskransen, der kom med de tyske soldater i 1940’erne. Men under alle omstændigheder, ideen om heksen på bålet blev overtaget af kunstnerkolonien på Skagen, til hvilken Drachmann jo hørte. Og blev vældigt berømt – dels fordi den indgår i Drachmanns: ”*Der var en gang*” – og vel særligt da P.S. Krøijer malede sit berømte billede af Skt. Hans festen på Skagen – i 1906. Og sådan opstod så den ”tradition” som vi her fejrer. Det var og er jo mondænt og trendy at feriere på Skagen

**Bornholm**

På Bornholm derimod, dukkede skikken med St Hansbål, i hvert fald den med heksen først op for omkring 100 år siden, som et krav fra de mange tyske turister, der besøgte øen i årene før 1. verdenskrig 1914.

At det er sådan kan vi jo se, der er ingen af de omkring 10.000 bornholmere der slog sig ned i USA mellem 1850-1914 der førte denne skik videre her, selvom de både introducerede æbleskiver, smørrebrød og falskt bindingsværk. Bålet er heller ikke bragt til øen af de ca. 6.000 svenskere der slog sig varigt ned på Bornholm mellem 1850-1914 – for dem, og i øvrigt også tidligere bornholmerne, hørte bålet til 30. april – Valborgsmesseaften, hvor det jo også giver mere mening. Det er både koldere og mørkere.

**Frygt og dæmoner**

Om det nu er 30. april eller 23. juni - det der med hekse og trolde i tid fra rigtige hekse- og kætterafbrændinger i 1500-tallets Europa, at det kun kan opfattes symbolsk. Betyder det noget, skal bålene holde det onde borte – og for os må det jo være, at holde vor egen frygt på afstand. Frygten for fremtiden, affolkning, fattigdom, alderdom, sygdom og udkantsplacering er det rimeligt at holde disse dæmoner borte med glædesblus. Arrangeret af Borgerforeningen.

**Snogebæk**

Det giver faktisk mening, for det er netop det vi gør her i Snogebæk, hvor vi i fællesskab og i kraft af byens omfattende foreningsliv trækker deltagere til fra store dele af østlandet på Bornholm. Om sommeren særligt med midsommerfest, loppemarkeder og havnefest. Det er noget folk ovre fra og turister kender til ”*Men Hvad gør i dog om vinteren”* spørger mange af vore venner og bekendte ovre – der kan da sikkert være meget rart om sommeren, men hvad med vinteren. De ved jo ikke, at når sommeren er ovre starter de mange arrangementer i Folkets Hus, Borgerforeningen – kurser, møder, banko, bestyrelsesmøder – og ikke mindst de vidtberømte fællesspisninger hvor byen og oplandet mødes til aftensmad eller søndags buffet. Samt hertil julemarked og vinterfest.

**Velkomne**

Selvom jeg og min kone hverken har familie eller nogen tidligere tilknytning til Bornholm eller Snogebæk, har vi valgt at bo her – og har gjort det nu i fem år – sommer såvel som vinter – og er blevet mere og mere glade for det, fordi vi simpelthen føler os velkomne og som et led af fællesskabet. Vi ved naturligvis også at det kræver, at vi aktivt yder noget og ønsker at deltage. Det hjælper ikke, at man blot sætter sig ned på sin flade og venter på at andre gør noget – og det hjælper heller ikke at man maser sig for kraftigt frem. Da jeg derfor blev spurgt om jeg ville holde båltale i år, kunne jeg vanskeligt undslå mig fra at gøre det.

**Hjerterne aldrig bliver tvivlende kolde= ildsjæle**

Så jeg vil slutte med at citere sidste linje i Midsommersangen - den om at det allervigtigste for vort samfund og fællesskab er, at fremgangen *den kan vindes, hvor* *hjerterne aldrig bliver tvivlende kolde.*

Sankt Hans Bålet er i hvert fald her i Snogebæk ikke et spørgsmål om at brænde hekse og trolde bort – altså fjerne det det onde – men det symboliserer tværtimod noget andet der har med ild at gøre – og skal bl.a. tolkes som et symbol og en tak til de ildsjæle her i Snogebæk, der sikrer at vi alle har et velfungerende samfund hvor der er adgang for alle og alle der selv vil bydes velkomne. Det er netop dette fællesskab og samvær – året rundt – dette bål symboliserer. **Så lad os på den baggrund og med den forståelse synge Drachmanns Midsommervise om hekse og trolde, sværd i hånd og fred - samt engagement.**

*Henning Bender, Snogebæk.*